b'\n_START_ARTICLE_\nNo em deixis mai (novel\xc2\xb7la)\n_START_SECTION_\nArgument\n_START_PARAGRAPH_\nLa narraci\xc3\xb3, amb salts en el temps endavant i endarrere, versa sobre una amiga i un amic de la narradora i les relacions entre els dos, que formen el decorat sobre el qual discorre subtilment el drama; drama que no \xc3\xa9s notori fins que qui llegeix la novel\xc2\xb7la s\'atura a pensar qu\xc3\xa8 \xc3\xa9s el que ens est\xc3\xa0 dient Ishiguro "sense dir-ho". Al final, quan queda clar tot el que \xe2\x80\x9cno es diu\xe2\x80\x9d, hi ha una forta component emotiva en les relacions humanes amoroses i les relacions politicosocials. L\'acci\xc3\xb3 transcorre des dels anys de la infantesa de la protagonista-narradora fins que ella arriba a l\'edat de trenta-un anys._NEWLINE_En la novel\xc2\xb7la hi ha molts passatges de summa sensibilitat, per\xc3\xb2 el relat porta a conclusions de gran duresa.\n_START_SECTION_\nTema\n_START_PARAGRAPH_\nPer l\'autor, el tema central de la novel\xc2\xb7la \xc3\xa9s l\'amor i l\'amistat que transcorre en un \xc3\xa0mbit del qual els personatges no en fugen, fins i tot quan coneixen quin ser\xc3\xa0 el seu dest\xc3\xad. El no fugir \xc3\xa9s el segon tema de l\'autor: la voluntat de no escapar. \xe2\x80\x9cNo em deixis mai\xe2\x80\x9d tamb\xc3\xa9 fa pensar en la discapacitat de respondre contra situacions desfavorables en una societat contempor\xc3\xa0nia i fa pensar en l\'avenir. L\'internat, on en un principi s\xc3\xb3n educats els personatges, \xc3\xa9s un referent durant tota la novel\xc2\xb7la la qual porta un ritme lent, a vegades enervant. El t\xc3\xadtol original en angl\xc3\xa8s, "Never let me go" (No deixis que me\'n vagi) ve d\'una can\xc3\xa7\xc3\xb3-balada dels EUA, que es cita al sis\xc3\xa8 cap\xc3\xadtol. D\'aquesta balada n\'hi ha diverses versions i int\xc3\xa8rprets com Judy Bridgewater, Lana del Rey entre altres. La revista \xe2\x80\x9cTime\xe2\x80\x9d va qualificar aquesta novel\xc2\xb7la com la millor de l\'any 2005. \xc3\x89s destacable la submissi\xc3\xb3 a la qual se sotmeten uns personatges en una col\xc2\xb7lectivitat escolar, que tenen una m\xc3\xadnima llibertat d\'acci\xc3\xb3 i que finalment accepten el seu desfavorable dest\xc3\xad pel qual varen n\xc3\xa9ixer, mitjan\xc3\xa7ant un prolongat condicionament._NEWLINE_Citant Nancy Fraser, hi ha qui hi veu una den\xc3\xbancia dels perills de l\'enginyeria gen\xc3\xa8tica; hi ha qui hi veu un relat sobre la joventut actual que valora molt les relacions interpersonals acceptant el m\xc3\xb3n tal com \xc3\xa9s realment, o l\'enaltiment de l\'individualisme per emprendre accions col\xc2\xb7lectives dirigides a transformar aspectes injustos de la societat. Aquesta novel\xc2\xb7la permet m\xc3\xbaltiples interpretacions.'